Návrh

na zvýšenie obstarávacích nákladov stavby
„Rekonštrukcia objektu č. 20 Ústavu na výkon trestu odňatia slobody a Ústavu na výkon väzby Leopoldov“

          Ústav  na výkon trestu odňatia slobody v Leopoldove zabezpečoval do roku 1990 výkon trestu odňatia slobody odsúdených zaradených do II. a III. nápravnovýchovnej skupiny. Po požiari spôsobenom vzburou odsúdených v marci 1990 bol okrem iných objektov značne poškodený i objekt č. 20 – (HRAD). Uznesením Slovenskej národnej rady číslo 212 z 18. mája 1990 bolo uložené vláde Slovenskej republiky Nápravnovýchovný ústav v Leopoldove perspektívne zrušiť. Po prehodnotení spôsobených škôd a zvyšujúcej sa potrebe ubytovacích kapacít pre odsúdených, Národná rada Slovenskej republiky uznesením č.  220 z 21. mája 1993 zrušila  uznesenie číslo 212 z 18. mája 1990 a požiadala vládu Slovenskej republiky podporiť zámer Ministerstva spravodlivosti SR vykonať potrebné úpravy v Nápravnovýchovnom ústave Leopoldov a  vytvoriť kapacity pre výkon trestu.

          Uznesením vlády Slovenskej republiky č. 872 z 21. novembra 1995 bolo rozhodnuté o začatí rekonštrukcie objektu ubytovne Nápravnovýchovného ústavu v Leopoldove, ktorý bol poškodený požiarom po vzbure väzňov v marci roku 1990. 

          Po posúdení vzniknutých škôd spôsobených požiarom a posúdení stavebnotechnického stavu jednotlivých objektov v ústave, bolo rozhodnuté o rekonštrukcii požiarom poškodeného objektu č. 20, ktorý z hľadiska jeho umiestnenia a dispozičného riešenia  najviac vyhovoval potrebám zboru. Práce na objekte sa zahájili v roku 1996  prípravou a spracovaním projektovej dokumentácie prvej etapy. 

          Prvá etapa zahŕňala búracie práce a sanačné práce, ktoré  pozostávali z odstránenia požiarom poškodených častí objektu (zrútené stropy, schodiská), čiastočnom asanovaní koruny obvodových nosných múrov, ktoré sa vplyvom vysokej teploty pri požiari a vplyvom poveternostných podmienok začali najmä v zimných mesiacoch rozpadávať a ich asanovanie bolo podmienené realizáciou ďalšieho postupu prác a spracovania projektovej dokumentácie. Cena búracích a sanačných prác predstavovala čiastku 7.842 tis. Sk. Prvá etapa bola ukončená v roku 1997. 

Od roku 1997 do roku 2000 sa z dôvodu nedostatku finančných prostriedkov v rozpočte kapitoly Ministerstva spravodlivosti SR – úsek väzenstva a zrušeného výberového konania na zhotoviteľa stavby v rekonštrukcii nepokračovalo. V roku 2000 bolo rozhodnuté, na základe neustále sa zvyšujúceho nárastu kriminality a počtu osôb vo výkone trestu odňatia slobody, o využití podkrovia v časti „A“ a „D“ objektu č. 20. Cena  projektových prác predstavovala čiastku 5.160 tis. Sk a  dopracovanie projektovej dokumentácie na využitie podkrovia podľa zákona č. 254/1998 o verejných prácach,  predstavovalo čiastku 2.327 tis. Sk.
                         
         Druhá etapa rekonštrukcie objektu č. 20 bola zahájená v roku 2000 výberom zhotoviteľa  stavby   a uzavretím   zmluvy o dielo s cenou diela 223.642 tis. Sk. Po uzavretí 
1
zmluvy o dielo celkové náklady na rekonštrukciu objektu č. 20, vrátane prvej etapy a projektov, predstavovali čiastku 238.971 tis. Sk. Do 31.12.2002 boli na stavbe realizované práce v hodnote 180.645 tis.  Sk. Dokončenie stavby po stránke stavebnej sa predpokladá k 31.12.2003.

          Pri spracovaní projektovej dokumentácie bol objednávateľ projektantom upozornený na riziká, ktoré, vzhľadom na poškodenie objektu požiarom, najmä zakrytých častí konštrukcií, môžu ovplyvniť celkové náklady z titulu rozšírenia predmetu diela. V priebehu rekonštrukcie sa potvrdili upozornenia projektanta na nutnosť realizácie  navyše prác podmieňujúcich ukončenie stavby. 

          Navyše práce bolo potrebné realizovať z nasledovných dôvodov.

1)	Práce súvisiace predovšetkým so statickým spevnením objektu, ktoré bolo potrebné vykonať z dôvodu zistenia zlého technického stavu po odkrytí stavebných konštrukcií a  zaťaženia objektu vybudovaním podkrovia na sekciách „A“ a „D“, ktoré neboli známe v priebehu spracovania projektovej dokumentácie (statické spevnenie stropov, spevnenie obvodových nosných stien, statické spevnenie zvislých nosných konštrukcií a statické spevnenie kanálov ústredného vykurovania) a spracovania projekčného riešenia na ich spevnenie. Zabezpečením výkonu uvedených navyše práce sa zvýšila obstarávacia cena o cca 5.729 tis. Sk.

2)	Práce súvisiace hlavne s búracími prácami a náhradou novými konštrukciami podkladov podláh, pri ktorých projektant predpokladal ich možné využitie a ponechanie ako podkladné vrstvy podláh. Následné odkrytie preukázalo ich nevhodnosť pre ďalšie použitie. Z uvedeného dôvodu museli byť nahradené novými konštrukciami s celkovým nákladom cca 2.329 tis. Sk.

3)	Práce súvisiace predovšetkým s projekčnými a realizačnými prácami na kanalizácii, prípojke vody a prívodného kanála ústredného kúrenia do výmenníkovej stanice, ktoré boli v čase spracovania projektovej dokumentácie vo vyhovujúcom technickom stave. Vzhľadom na dĺžku času od projekčných prác do začatia realizácie a vplyv poveternostných podmienok zmenili svoj stavebno-technický stav a nespĺňali podmienky pre napojenie objektu na inžinierske siete. Uvedené navyše práce zvýšili obstarávaciu cenu o cca 1.052 tis. Sk.

4)	Navyše práce súvisiace hlavne so zvýšením bezpečnosti v súlade s aktualizovanou koncepciou bezpečnosti, v zmysle ktorej bolo nutné upraviť signálno-bezpečnostnú techniku, rozmiestnenie a technické prevedenie gátrov, mreží, upravenie a rozmiestnenie kancelárií referentov režimu a úpravu dorozumievacieho zariadenia, ktoré mali dopad na zvýšenie obstarávacej ceny o cca  9.462 tis. Sk.

5)	Navyše práce súvisiace predovšetkým z odporúčaní delegácie Výboru CPT, zákona č. 156/1993 Z.z. o výkone väzby v znení zákona č. 451/2002 Z.z., nových poznatkov a trendov z hľadiska priblíženia sa podmienkam výkonu trestu odňatia slobody po vstupe do Európskej únie a skutočnosťou, že sa uvažuje s využitím časti objektu pre podmienky výkonu väzby počas pripravovanej rekonštrukcie Ústavu na výkon väzby v Bratislave. Uvedené navyše práce  majú dopad na zvýšenie obstarávacej ceny  o cca 1.901 tis. Sk.
2
6)	Účinnosť zákona č. 637/2002 Z.z., ktorým sa mení a dopĺňa zákon č. 289/1995 Z.z. o dani z pridanej hodnoty a  ktorým sa upravili sadzby DPH, má dopad na zvýšenie celkových nákladov o 2.182 tis. Sk.

          Uvedené naviac práce a zmena sadzby DPH majú dopad na zvýšenie obstarávacej ceny stavby z 238.971 tis. Sk na 261.626 tis. Sk, t.j. o 22.655 tis. Sk, čo predstavuje 9,5% nárast  oproti  rozpočtovým nákladom (v zmysle uzatvorenej zmluvy o dielo).

          V súčasnej dobe je v Registri kapitálových výdavkov na predmetnú akciu vedená aktualizovaná cena diela vo výške 245.700 tis. Sk. 

          Na základe uvádzaných dôvodov sa javí nevyhnutné na ukončenie rekonštrukcie objektu č. 20 v Ústave na výkon trestu odňatia slobody a Ústave na výkon väzby Leopoldov  upraviť aktualizovanú cenu 245.700 tis. Sk v Registri investícií na sumu 261.626 tis. Sk, čo je zvýšenie o 15.926 tis. Sk. Ministerstvo spravodlivosti SR zvýšenie obstarávacej ceny stavby bude hradiť v rámci rozpisu individuálnych kapitálových výdavkov kapitoly Ministerstva spravodlivosti SR – úsek väzenstva na rok 2003, resp. rok 2004 (po odstránení prípadných kolaudačných vád).